การรับน้องอย่างสร้างสรรค์ ไม่เกิดความรุนแรง ถือเป็นเรื่องที่ดีที่สถาบันควรนำมาใช้
การรับน้องอย่างสร้างสรรค์ไม่เกิดความรุนแรง ถือเป็นเรื่องที่ดีที่สถาบันควรนำมาใช้ ซึ่งกรมสุขภาพจิตแนะนำว่าการรับน้องด้วยความรุนแรง อาจจะส่งผลทำให้เกิดความกระทบกระเทือนเกิดเป็นปมแผลในใจได้ 

ช่วงเวลาเดือนพฤษภาคมถึงเดือนกรกฎาคมของทุกปี เป็นช่วงที่สถาบันการศึกษาหลายแห่งเปิดภาคเรียนอย่างเป็นทางการและยังเป็นช่วงเวลาที่นักเรียนจะได้ชีวิตเป็นนักศึกษาเต็มตัวในฐานะน้องใหม่ เกิดการพบปะระหว่างรุ่นพี่แล้วรุ่นน้อง ในรูปแบบกิจกรรมรับน้อง ซึ่งแต่ละสถานศึกษาจะมีกิจกรรมที่แตกต่างกัน

การปลูกฝังให้เกิดความรักและสามัคคี คือหัวใจหลักในการสร้างกิจกรรมรับน้อง เพื่อปลูกฟังวัฒนธรรมเพื่อการช่วยเหลือระหว่างกันทั้งรุ่นพี่และรุ่นน้อง สร้างความเข้มแข็งในจิตใจ แต่ยังมีบางส่วนใช้กิจกรรมเหล่านี้อย่างไม่ถูกวิธี นำความรุนแรงเข้ามาใช้หวังกระตุ้นให้เกิดความรักกัน ซึ่งมีลักษณะที่คล้ายกับระบบโซตัสของทหาร

อธิบดีกรมสุขภาพจิต แนะนำว่า การรับน้องควรจะเป็นกิจกรรมที่ไม่รุนแรงหรือเต็มไปด้วยความหยาบคาย เพราะการใช้วิธีที่รุนแรง อาจส่งผลกระทบต่อสุขภาพจิตของรุ่นน้อง เพราะพื้นฐานแต่ละคนมีความแตกต่างกัน

การรับน้องด้วยความรุนแรง ยังส่งผลต่อจิตใจของน้องนักศึกษาใหม่ หากคนๆ นั้นเป็นคนอ่อนไหวและเจอการกระทบกระเทือนจิตใจไม่ได้ เมื่อโดนแกล้งและโดนกระตุ้นมากๆ จะส่งผลให้เกิดความอคติ คิดลบต่อเหตุการณ์ที่เกิดขึ้น และยิ่งเกิดผลที่เลวร้าย หากรุ่นน้องที่ถูกกระทำมีโรคที่เกี่ยวข้องกับสภาวะจิตที่ไม่ปกติ จะยิ่งเป็นการซ้ำเติมทำให้ไม่อยากเข้ามาศึกษา
การรับน้องสร้างสรรค์ จึงถือเป็นทางออกที่ดี หลีกเลี่ยงความรุนแรงทั้งหมด ไม่ให้เกิดเหตุการณ์ที่สะเทือนใจ จึงถือว่าเป็นการกระทำของคนที่อารยะการศึกษาที่ดี เห็นอกเห็นใจ เคารพศักดิ์ศรีต่อกันในความเป็นมนุษย์ ซึ่งการกระทำเหล่านี้จะทำให้ทำหลีกเลี่ยงการสร้างบาดแผลในใจ ให้นักศึกษาใหม่เหล่านี้ได้เรียนหนังสืออย่างมีความสุข ไม่หวาดระแวงในการอยู่ร่วมกันในสังคม
 
ปัจจุบันหลายสถานบันการศึกษาได้ยกเลิกระบบการรับน้องที่รุนแรงแล้ว แต่หันมาใช้รูปแบบเพื่อนกันในเชิงบวกสร้างสรรค์ รวมกลุ่มช่วยกันติวหนังสือ หรือทำกิจกรรมเพื่อสังคม ซึ่งเป็นเรื่องที่ควรเอาอย่าง ไม่เพียงแต่ตัวนักศึกษาใหม่จะได้มิตรภาพที่ดีเท่านั้น แต่สังคมยังได้ประโยชน์อีกด้วย